ગીર-સોમનાથ, ઉના, રાજકોટ, અમરેલી, જૂનાગઢ, જામનગર સહિતના પંથકોની કેટલીક નદીઓમાં ઘોડાપૂર આવતાં આસપાસના ગામો અને વિસ્તારોમાંથી અસરગ્રસ્ત લોકોને સલામત સ્થળે સ્થળાંતર કરાવવાની ફરજ પડી હતી. ગીરસોમનાથના વાંસોદ ગામે છાતી સમા પાણી ભરાઇ ગયા હતા અને ગામ આખું પાણીમાં ગરકાવ બન્યું હતું. ગામમાં ગર્ભવતી મહિલાને બચાવી લેવાઇ હતી. તો, રાજકોટમાં ભૂપગઢ ગામેથી વરસાદી પાણીમાં તણાયેલા યુવકનો મૃતદેહ ૧૮ કલાક બાદ એનડીઆરએફની ટીમને હાથ લાગતાં સમગ્ર પંથકમાં ભારે અરેરાટીની લાગણી ફેલાઇ ગઇ હતી. અતિ ભારે વરસાદના કારણે ફાસરિયા અને ખેરા ગામ બેટમાં ફેરવાયા હતા. વરસાદી અતિવૃષ્ટિથી પીજીવીસીએલ(પશ્ચિમ ગુજરાત વીજકંપની લિ.)ને ભારે નુકસાન થયું છે. ખાસ કરીને તેના સબસ્ટેશન અને ફિડરોને નુકસાન પહોંચતા વીજપુરવઠો ખોરવાયો હતો. છેલ્લા ચોવીસ કલાકમાં સૌરાષ્ટ્ર અને દક્ષિણ ગુજરાતમાં ભારે વરસાદ ખાબક્યો હતો અને હજુ પણ વરસી રહ્યો છે. આ સાથે રાજ્યના ૧૧૫ તાલુકાઓમાં નોંધપાત્ર વરસાદ થયો છે. જેમાં ૪થી લઈને ૨૦ ઈંચ સુધીનો વરસાદ સૌરાષ્ટ્ર અને દક્ષિણ ગુજરાતના ૧૧૫ તાલુકામાં ખાબક્યો છે. આ સાથે જ રાજ્યનો ચાલુ મોસમનો કુલ સરેરાશ વરસાદ ૪૦થી ૭૩ ટકા જેટલો થયો છે. જેમાં સૌથી વધુ વરસાદ દક્ષિણ ગુજરાતમાં ૫૭.૨૭ ટકા નોંધાઇ ચૂકયો છે. રાજ્યના સ્ટેટ ઇમરજન્સી ઓપરેશન સેન્ટરના આંકડા મુજબ આજે તા.૧૭ જુલાઈને સવારે ૭ કલાક સુધી રાજ્યના કુલ ૨૪ તાલુકાઓમાં ચાર ઇંચથી લઇ વીસ ઇંચ સુધીનો અતિ ભારે વરસાદ નોંધાયો હતો. જેમાં ગીર-સોમનાથ જિલ્લાના ગીરગઢડામાં ૪૯૬ મિમી એટલે કે ૨૦ ઇંચ, ઉના તાલુકામાં ૩૫૦ મિમી એટલે કે ૧૪ ઇંચ અને કોડીનાર તાલુકામાં ૩૩૦ મિમી એટલે કે ૧૩ ઇંચથી વધુ વરસાદ ખાબકયો હતો. સૌરાષ્ટ્ર અને દક્ષિણ ગુજરાતમાં મેઘકહેરને પગલે ૧૫ જેટલી એનડીઆરએફની ટીમો અને અન્ય ડિઝાસ્ટર મેનેજમેન્ટ સહિતની રાહત અને બચાવ ટીમો કાર્યરત કરાઇ છે. જયારે રાજયના અન્ય વિસ્તારો માટે એનડીઆરએફની પાંચ ટુકડીઓ સ્ટેન્ડ બાય રખાઇ છે.